
На основу члана 138. став 1. Устава Републике Србије
 и члана 37. Закона о Заштитнику грађана
 у поступку контроле законитости и правилности рада Казнено-поправног завода у Сремској Митровици, покренутом по притужби АА из Београда, Заштитник грађана је сачинио следећи     
ИЗВЕШТАЈ О СЛУЧАЈУ

СА ПРЕПОРУКАМА
АА, осуђено лице које издржава затворску казну у Казнено-поправном заводу Сремска Митровица, поднео је Заштитнику грађана притужбу у којој се пожалио на поступање Службе за обезбеђење и Службе за здравствену заштиту КПЗ Сремска Митровица.
Притужилац АА је навео у притужби да је дана 19. 1. 2026. године физички нападнут од стране припадника Службе за обезбеђење, да су му том приликом нанете лакше телесне повреде и да је издвојен је од осталих осуђених лица. Такође, притужилац се пожалио на рад Службе за здравствену заштиту КПЗ Сремска Митровица јер сматра да не добија одговарајућу терапију за здравствене тегобе које га муче, због чега му се здравље погоршало у протеклом периоду. Нагласио је да му сваке ...
Испитујући предметне наводе из притужбе осуђеника АА, Заштитник грађана је утврдио да су испуњени услови за покретање поступка контроле законитости и правилности рада Казнено-поправног завода Сремска Митровица и донео Закључак о покретању испитног поступка.      
Актом Број: …/26 од 23. 3. 2026. године, Казнено-поправни завод Сремска Митровица доставио је Заштитнику грађана тражене извештаје Службе за здравствену заштиту и Службе за обезбеђење. У Извештају о здравственом стању притужиоца АА од 13. 3. 2026. године, Служба за здравствену заштиту КПЗ Сремска Митровица је констатовала да је притужилац дана 19. 1. 2026. године доведен на преглед за издвајање по налогу Службе обезбеђења. Наведено је да је притужилац комплетно прегледан од стране лекара где су му констатоване лакше телесне повреде у виду кружног хематома на челу црвене боје, плиће огуљотина на доњој усни до 5 мм, тракасте огреботине на десном образу и кружног црвенила -еритема на левој слабини дијаметра до 10 цм. Указано је да су повреде збринуте, али и да је притужилац одбио симптоматску терапију, па му је због узнемирености преписана седативна терапија. У погледу навода који се односе на рад Службе за здравствену заштиту, објашњено је да се притужилац лечи од …, због чега константно узима оралну … терапију, као и да му се једном месечно узима крв за …, на основу чега се одређује доза лека. Наглашено је да притужилац добија своју месечну терапију на руке и да је дужан да редовно узима терапију како је прописана. Како се наводи, уколико притужилац не узима терапију на одговарајући начин из личних разлога, може да изазове контраефекте у виду наведених тегоба, које међутим нису објективно констатоване, већ је само притужилац за њих дао анамнестичке податке.
Према извештају Службе за обезбеђење од 16. 3. 2026. године и достављеној документацији, наводи из притужбе према којима је осуђеник АА да је физички нападнут од стране припадника Службе за обезбеђење нису тачни, већ је према њему употребљена мера принуде - физичка снага, због пружања активног и пасивног отпора. У изјави млађег надзорника ББ наведено је да су дана 19. 1. 2026. године, око 13:30 часова, приликом разговора са осуђеним лицима са Б2 блока припадници Службе за обезбеђење дошли до сазнања да је притужилац АА претходног дана, приликом изласка из канцеларије командира на другом спрату, на Б2 блоку, повишеним тоном рекао да би неко могао да буде разнет после посла, што се односило на командира ВВ.
Напоменуто је да је претходног дана, 18. 1. 2026. године, приликом обављања телефонских термина за осуђена лица са Б2 блока, око 13:00 часова до канцеларије командира на другом спрату дошао осуђеник АА и питао командира ВВ да га пусти пар минута на телефон, али да не потпише термин. Притужиоцу је командир ВВ рекао да не може да га пусти на ванредан телефонски разговор, након чега је проверио да ли притужилац има телефонских термина за ту недељу. Пошто је командир ВВ утврдио да притужилац нема више телефонских термина за ту недељу, саопштио му је да је све термине за ту недељу искористио, након чега му је осуђени рекао да га он није добро разумео и да он не жели да потпише телефонски термин, него да га он пусти пар минута да телефонира. Тада му је командир ВВ саопштио да не може он да пушта осуђена лица на ванредне телефонске термине и рекао му да може да изађе из канцеларије, што је осуђеник и учинио.
Млађи надзорник ББ даље наводи да је 19. 1. 2026 око 14:00 часова позвао притужиоца до канцеларије надзорника у приземљу како би обавио разговор са њим поводом дешавања од претходног дана. Током разговора осуђеник АА је изјавио да му је командир ВВ претходног дана рекао да ће га разнети, на шта му је притужилац одговорио да ће он њега разнети после посла, што је и потврдио у писаној изјави. Тада је млађи надзорник ББ саопштио притужиоцу да ће бити издвојен у дисциплински део због претње и недоличног и насилничког понашања према запосленом. Објашњено је да је након разговора са притужиоцем млађи надзорник ББ саопштио командиру ВВ да га одведе у домску болницу на лекарски преглед због издвајања. Командир ВВ је рекао осуђеном АА да изађе из канцеларије надзорника што је притужилац првобитно одбио, након чега га је командир ВВ ухватио за десну руку и повукао ка излазним вратима, где се исти отргао из његовог стиска и том приликом ударио главом у ормар у канцеларији надзорника, услед чега је задобио повреду у виду одеротине на глави. Тада је командир ВВ саопштио притужиоцу да ће бити принуђен, уколико не престане са активним отпором, да према њему употреби меру принуде гумену палицу, на шта му је притужилац одговорио да нема потребе за тим и да ће изаћи мирно из канцеларије. Како је даље наведено, командири ГГ и ВВ заједно су одвели притужиоца у домску болницу на лекарски преглед, а потом су га у 14:40 часова одвели у Дисциплински део у издвајање до 48 часова. Напоменуто је да је против притужиоца поднет предлог за покретање дисциплинског поступка и да је дисциплински кажњен 30. 1. 2026 забраном пријема пакета у периоду од три месеца.
О предметном догађају извештај за службу обезбеђења сачинио је и командир ВВ, дана 19. 1. 2026. године, са истоветним наводима као и у извештају млађег надзорника ББ.

У извештају лекара о повредама осуђеног лица АА од 19. 1. 2026. године констатоване су и на мапи тела означене следеће повреде осуђеног лица: кружни хематом на челу величине до 3 cm, плића посекотина на доњој усни од 0,5 cm, тракаста огуљотина на десном образу до 2 cm и кружно црвенило дијаметра до 10 cm на левој слабини. У делу извештаја о мишљењу лекара о повезаности навода осуђеног лица о начину настана повреде и нађених повреда означено је да се повреде не могу са сигурношћу повезати са наводима лица лишеног слободе. Међутим, у Извештају није попуњен део у који је потребно унети детаљне наводе пацијента о околностима под којима је дошло до настанка повреда, односно уписано је само да се догађај догодио у матичном павиљону у службеној просторији, дана 19. 1. 2026. године, без навођења изјаве притужиоца о начину на који је повређен.
Заштитнику грађана је достављена и изјава притужиоца АА од 19. 1. 2026. године. Увидом у садржину изјаве утврђено је да је у њој притужилац описао разговор са командиром ВВ од 18. 1. 2026. године, као и да није помињао околности под којима је претрпео повреде дана 19. 1. 2026. године.

Актом Број: …/26 од 23. 4. 2026. године, Казнено-поправни завод Сремска Митровица доставио је Заштитнику грађана тражене фотографије повреда притужиоца настале приликом прегледа за издвајање од 19. 1. 2026. године, на којима се уочавају повреде описане у лекарском извештају.
Заштитник грађана је 20. 7. 2026. године, приликом вршења надзора над радом ПКЗ Сремска Митровица, узео изјаву притужиоца АА о околностима под којима је задобио повреде дана 19. 1. 2026. године. Према његовим наводима, тог дана је позван у канцеларију надзорника … павиљона, у коме је био смештен, на разговор, где су га након краће расправе претукла три припадника Службе за обезбеђење који су се једини осим њега налазили унутра. Изјавио је да су му ти припадници Службе за обезбеђење познати као надзорник … павиљона ББ и командири ДД и ВВ. У канцеларији га је, како је навео, зато што се бунио због немогућности да телефонира, прво надзорник ББ ударио песницом у плексус, а затим су сва тројица почели да га ударају, навукли су му кошуљу преко главе, оборили га на земљу и ту га шутирали. Навео је да је том приликом задобио више удараца у леву бутину где је због тога добио проширене вене. Након тога су га одвели на лекарски преглед, где су му констатоване повреде описане у лекарском извештају.
Такође, АА је изјавио да и даље осећа здравствене тегобе на које се раније жалио, односно да често … и да сматра да му се терапија коју му одређује Служба за здравствену заштиту погрешно одмерава. У вези здравственог стања притужиоца, начелник Службе за здравствену заштиту је навео да је његово здравствено стање стабилно, да се редовно прати и да се у случају потребе увек благовремено реагује са изменама дозе терапије коју прима.
Приликом сагледавања правилности и законитости рада Казнено-поправног завода Сремска Митровица у конкретном случају и утврђивању пропуста, Заштитник грађана руководио се одредбама Устава Републике Србије, Закона о извршењу кривичних санкција
, Конвенције против тортуре и других сурових, нељудских или понижавајућих казни и поступака
, Истанбулског протокола
, Европских затворских правила
, Стандардних минималних правила Уједињених нација за поступање према затвореницима
, Правилника о начину обављања послова у служби за обезбеђење у заводима за извршење кривичних санкција
, Правилника о мерама за одржавање реда и безбедности у заводима за извршење кривичних санкција
 и Правилника о раду Центра за обуку и стручно оспособљавање Управе за извршење кривичних санкција и организовању и спровођењу обуке и стручног оспособљавања и усавршавања
.

У поступку контроле законитости и правилности рада Казнено-поправног завода у Сремској Митровици покренутом по притужби осуђеног лица АА, Заштитник грађана је утврдио да су незаконитим поступањем припадника Службе за обезбеђење Завода повређени притужиочево право на неповредивост физичког и психичког интегритета и право на достојанство.
Разлози због којих је Заштитник грађана дошао до закључка да је поступање запослених у КПЗ Сремска Митровица проузроковало повреду притужиочевих права су следећи:

У контролном поступку је утврђено да је 19. 1. 2026. године приликом лекарског прегледа за издвајање лекар који је прегледао притужиоца на њему приметио више лаких телесних повреда, и то: кружни хематом на челу величине до 3 cm, плића посекотина на доњој усни од 0,5 cm, тракаста огуљотина на десном образу до 2 cm и кружно црвенило дијаметра до 10 cm на левој слабини. Према наводима притужиоца, те повреде је задобио од удараца које су му задала три припадника Службе за обезбеђење у канцеларији надзорника … павиљона - надзорник … павиљона ББ и командири ДД и ВВ. Према изјашњењу и евиденцијама КПЗ Сремска Митровица, наведеног дана млађи надзорник ББ је позвао у канцеларију притужиоца како би са њим обавио разговор на околности његовог вербалног сукоба са командиром ВВ, при чему је том разговору присуствовао и командир ВВ, док није евидентирано присуство трећег припадника Службе за обезбеђење. Том приликом, према изјавама млађег надзорника ББ и командира ВВ, према притужиоцу је примењена мера принуде – физичка снага, односно наведено је да га је командир ВВ ухватио за десну руку и повукао ка излазним вратима, где се исти отргао из његовог стиска и том приликом ударио главом у ормар у канцеларији надзорника, услед чега је задобио повреду у виду одеротине на глави. Међутим, из изјава припадника Службе за обезбеђење, као ни из документације завода о примени мера принуде према осуђеном лицу не може се утврдити на који начин је притужилац задобио остале повреде које су констатоване на лекарском прегледу који је извршен непосредно након примене мера принуде. Будући да припадници Службе за обезбеђење који су поступали према приотужиоцу нису покушали да их оправдају, нити у евиденцији Завода постоје докази да су притужиоцу нанете у неком ранијем догађају, Заштитник грађана закључује да их је притужилац задобио незаконитим и неправилним поступањем припадника Службе за обезбеђење, и то или неправилном применом мера принуде или физичким нападом на осуђено лице, као што је наведено у притужби. 
Такође, у контролном поступку уочена је неправилност у поступању Службе за здравствену заштиту КПЗ Сремска Митровица која се огледа у томе што након примене мера принуде, у лекарски извештај о прегледу осуђеног лица нису унети наводи АА о начину настанка повреда. Наиме, из наведеног извештаја и достављених фотографија произлази да су повреде описане, фотографисане и да је унето мишљење лекара о узрочно-последичној вези између повреда и начина њиховог настанка, али да недостају наводи осуђеног о начину настанка повреда, које је лекар обавезан да унесе у извештај сходно члану 144. став 4. Закона о извршењу кривичних санкција.
Најзад, Заштитник грађана није пронашао доказе који би указивали на тачност навода из притужбе о несавесном и непрофесионалном лечењу притужиоца од стране лекара из Службе за здравствену заштиту Завода. Притужилац је упућен на могућност да користи овлашћење да тражи специјалистички преглед из члана 117. Закона о извршењу кривичних санкција или да се писаним путем обрати Министарству здравља као стварно надлежном органу за контролу рада здравствених служби у заводима.

Ради отклањања уочених недостатака, као и у циљу унапређења рада органа управе и спречавања сличних пропуста у будућности, на основу члана 37. став 3. Закона о Заштитнику грађана, упућује следеће препоруке:
1. Казнено-поправни завод Сремска Митровица ће утврдити идентитет свих припадника Службе за обезбеђење који су 19. 1. 2026. године били присутни у канцеларији надзорника Павиљона … у време када је притужилац АА задобио телесне повреде описане у лекарском извештају од истог дана и у законом прописаном поступку испитати одговорност тих запослених за поступање према притужиоцу.
2. Казнено-поправни завод Сремска Митровица ће у будућем поступању штитити право осуђеног АА, као и свих других лица лишених слободе смештених у том заводу, на неповредивост физичког и психичког интегритета и предузети све расположиве мере да спречи незаконито и неправилно поступање према њима, као и настанак било ког облика злостављања.
3. У Казнено–поправном заводу Сремска Митровица лекари ће у извештајима о обављеним лекарским прегледима осуђених након примене мера принуде, као и увек када осуђени наводи или када друге околности указују да је према њему поступано насилно, уносити наводе лица према коме је мера принуде примењена о начину настанка повреда.
4. Казнено–поправни завод Сремска Митровица ће у будућем раду, ради заштите од одмазде:

       •
привремено онемогућити непосредан контакт између притужиоца и оних запослених за које постоје аргументоване тврдње или друге околности које указују да су према њему незаконито поступали, и то без одлагања, а до окончања законом прописаних поступака за утврђивање одговорности запослених; 

       •
трајно онемогућити непосредан контакт притужиоца и оних запослених за које се у законом прописаном поступку утврди да су одговорни за незаконито поступање  према њему.

5. Управа за извршење кривичних санкција упознаће све заводе за извршење кривичних санкција са овим препорукама и обезбедити њихово сходно спровођење.
Казнено-поправни завод у Сремској Митровици, у складу са чланом 37. став 5. Закона о Заштитнику грађана, обавестиће Заштитника грађана у року од 60 дана о спровођењу ових препорука.  
	    ЗАШТИТНИК ГРАЂАНА

	

	    мр Зоран Пашалић


Доставити:

- притужиоцу
- Управи за извршење кривичних санкција
- Казнено-поправном заводу у Сремској Митровици
� „Сл. гласник РС“, бр. 98/06


� „Сл. гласник РС“, бр. 105/2021


� „Сл. гласник РС“ бр. 55/2014 и 35/2019.


� Закон о ратификацији Конвенције против тортуре и других сурових, нељудских или понижавајућих казни и поступака „Службени лист СФРЈ - Међународни уговори", бр. 9/91


� Приручник за делотворну истрагу и документовање тортуре и другог суровог, нечовечног или понижавајућег поступања или кажњавања објављен је 1999. године на шест званичних језика Уједињених нација од стране Канцеларије високог комесара УН за људска права, као један од званичних докумената ОУН. Приручник предлаже минималне, међународно прихваћене стандарде које би државе требало да усвоје како би осигурале одговарајућу документацију о мучењу и злостављању за судске поступке.


� Препорука Рец (2006)2) Комитета министара Савета Европе, пара. 64.1, 64.2. и 66.


� А/РЕС/70/175, „Манделина правила“ 75.2, 75.3, 76.1.(ц), 81.1. и 81.2.


� „Службени гласник РС“, бр. 21/2016, 104/2016.


� „Службени гласник РС“, број 105/2014.


� „Службени гласник РС“, број 82/2019.

